97/416/EY: Neuvoston päätös, tehty 30 päivänä kesäkuuta 1997, Alankomaiden julkisyhteisöjen talouden liiallisen alijäämän olemassaolosta tehdyn päätöksen kumoamisesta



Virallinen lehti nro L 177 , 05/07/1997 s. 0023 - 0023



NEUVOSTON PÄÄTÖS, tehty 30 päivänä kesäkuuta 1997, Alankomaiden julkisyhteisöjen talouden liiallisen alijäämän olemassaolosta tehdyn päätöksen kumoamisesta (97/416/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 104 c artiklan 12 kohdan, ottaa huomioon komission suosituksen, sekä katsoo, että talous- ja rahaliiton toinen vaihe alkoi 1 päivänä tammikuuta 1994; perustamissopimuksen 109 e artiklan 4 kohdassa määrätään, että toisen vaiheen aikana jäsenvaltiot pyrkivät välttämään liiallisia julkisyhteisöjen talouden alijäämiä, liiallista alijäämää koskevassa menettelyssä päätetään, onko liiallinen alijäämä olemassa, ja kun liiallinen alijäämä on oikaistu, kyseinen päätös kumotaan; toisen vaiheen aikana liiallisia alijäämiä koskeva menettely määräytyy 104 c artiklan perusteella, lukuun ottamatta 1, 9 ja 11 kohtaa; perustamissopimuksen liitteenä olevasta liiallisia alijäämiä koskevasta menettelystä tehdyssä pöytäkirjassa annetaan lisämääräyksiä liiallista alijäämää koskevan menettelyn täytäntöönpanosta; asetuksessa (EY) N:o 3605/93 (1) vahvistetaan yksityiskohtaiset säännöt ja määritykset kyseisen pöytäkirjan määräysten soveltamiseksi, neuvosto päätti 104 c artiklan 6 kohdan mukaisesti komission suosituksesta, että Alankomaiden julkisyhteisöjen talouden alijäämä oli liiallinen; 104 c artiklan 7 kohdan mukaisesti neuvosto antoi Alankomaille suosituksia liiallista alijäämää koskevan tilanteen lopettamiseksi, neuvoston päätös liiallisen alijäämän olemassaolosta kumotaan 104 c artiklan 12 kohdan määräysten mukaisesti, kun liiallinen alijäämä asianomaisessa jäsenvaltiossa on neuvoston käsityksen mukaan oikaistu, päätöstä kumotessaan neuvosto toimii komission suosituksesta; seuraavassa esitetyt päätelmät, jotka perustuvat komission toimittamiin tietoihin Alankomaiden annettua asetuksen (EY) N:o 3605/93 mukaisesti kertomuksensa maaliskuussa 1997, ovat aiheellisia: julkisyhteisöjen talouden alijäämä kasvoi vuosina 1994 ja 1995 hieman eli 4 prosenttiin bruttokansantuotteesta, mikä johtui osittain sosiaalisen asuntojärjestelmän uudistamiseen liittyvistä poikkeuksellisista menoista, mutta tämä kehitys on sittemmin kääntynyt päinvastaiseksi. Vuodelle 1996 neuvosto oli suositellut alijäämän supistamista huomattavasti alle 2,8 prosenttiin bruttokansantuotteesta; alijäämää supistettiin todellisuudessa 2,4 prosenttiin bruttokansantuotteesta, mikä on alle perustamissopimuksessa määritellyn viitearvon. Se oletetaan alentuvan edelleen noin 2,3 prosenttiin bruttokansantuotteesta vuonna 1997. Ajan tasalle saatetun Alankomaiden lähentymisohjelman mukaan sen julkisyhteisöjen talouden alijäämä voi edelleen supistua 1,5 prosenttiin bruttokansantuotteesta vuonna 1998. Kasvun dynamiikka ja alijäämän pieneneminen ovat nyt alkaneet alentaa julkistalouden bruttovelkasuhdetta: vuonna 1993 velan suhde bruttokansantuotteeseen oli huipussaan eli 80,5 prosenttia, josta se laski 78,5 prosenttiin vuonna 1996. Alijäämä oli perustamissopimuksessa määritellyn viitearvon alapuolella vuonna 1996, ja sen odotetaan pysyvän sellaisena vuonna 1997 sekä supistuvan edelleen keskipitkällä aikavälillä; bruttovelkasuhde alenee parhaillaan, ja sen odotetaan alentuvan nopeammin tulevina vuosina, ON PÄÄTTÄNYT SEURAAVAA: 1 artikla Kokonaistilanteen arvioinnin perusteella Alankomaiden julkisyhteisöjen talouden liiallista alijäämää koskeva tilanne on oikaistu. 2 artikla Kumotaan Alankomaiden julkisyhteisöjen talouden liiallisen alijäämän olemassaolosta 26 päivänä syyskuuta 1994 tehty neuvoston päätös. 3 artikla Tämä päätös on osoitettu Alankomaiden kuningaskunnalle. Tehty Luxemburgissa 30 päivänä kesäkuuta 1997. Neuvoston puolesta A. NUIS Puheenjohtaja (1) Liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annettu neuvoston asetus (EY) N:o 3605/93 (EYVL N:o L 332, 31.12.1993, s. 7).